b'\n_START_ARTICLE_\nAnton Arenski\n_START_PARAGRAPH_\nAnton Stepanovit\xc5\xa1 Arenski (ven. \xd0\x90\xd0\xbd\xd1\x82\xd0\xbe\xd0\xbd \xd0\xa1\xd1\x82\xd0\xb5\xd0\xbf\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\x90\xd1\x80\xd0\xb5\xd0\xbd\xd1\x81\xd0\xba\xd0\xb8\xd0\xb9; 30. hein\xc3\xa4kuuta (J: 12. hein\xc3\xa4kuuta) 1861 Novgorod \xe2\x80\x93 25. helmikuuta (J:  12. helmikuuta) 1906 Terijoki) oli ven\xc3\xa4l\xc3\xa4inen s\xc3\xa4velt\xc3\xa4j\xc3\xa4. H\xc3\xa4n aloitti musiikinopiskelun Pietarissa Nikolai Rimski-Korsakovin johdolla. Valmistuttuaan vuonna 1882 h\xc3\xa4nest\xc3\xa4 tuli professori Moskovan konservatorioon. H\xc3\xa4n opetti mm. Aleksandr Skrjabinia, Sergei Rahmaninovia ja Aleksandr Gret\xc5\xa1aninovia. Arenski kuoli tuberkuloosiin suomalaisessa parantolassa vuonna 1906._NEWLINE_Arenski s\xc3\xa4velsi kolme oopperaa ja muuta n\xc3\xa4ytt\xc3\xa4m\xc3\xb6musiikkia, kaksi sinfoniaa, viulukonserton, kamarimusiikkia, pianokappaleita ja kirkkomusiikkia sek\xc3\xa4 kirjoitti musiikin oppikirjoja. Tyylilt\xc3\xa4\xc3\xa4n Arenski on l\xc3\xa4hemp\xc3\xa4n\xc3\xa4 Pjotr T\xc5\xa1aikovskia kuin niin kutsuttua nuorven\xc3\xa4l\xc3\xa4ist\xc3\xa4 koulukuntaa.'